Täna hommikul kell 5 kohaliku aja järgi (Eestis 15.00, seega napilt pool tundi tagasi) sai lõpuks läbi üks selleaastaseid maiuspalasid - turniir, mis meelitas laudade äärde lõviosa esimese kategooria pokkeristaaridest. Kuna 50.000 dollarit pole just väike summa, siis jäi amatööridest "õnneotsijate" arv väikeseks ning kokku osaleski turniiril vaid 148 mängijat, nende hulgas ka seitse naist. Sellest hoolimata oli  auhinnafond 7,4 miljonit dollarit. Finaallaud jäi nimekuse poolest eelmise aasta omale alla, sest parima 21 hulka pääsenud mängijatest kukkusid eelviimasel päeval välja nimekad Daniel Negreanu, Greg Raymer, Dewey Tomko, Mike Matusow ja Gabe Kaplan. Siiski pääsesid viimasel päeval mängima mitmed tuntud mängijad eesotsas Barry Greenstein`iga, kes hoiab pokkeriturniiride all-time rahatabelis 24. kohta. Finaallaua lõppedes (TOP3) hakkas mäng venima, kuna vahepeal suveräänset liidripositsiooni omanud Bruno Fitoussi  jagas suure osa oma nööpidest "mängusõpradele". Pokkeriproffide seas hinnatuima turniiri võitis viimaks Freddy Deeb, keda tuleb kahtlemata lugeda suureks üllatajaks.